title: Решение (EС) 2017/899 на Европейския парламент и на Съвета от 17 май 2017 година за използването на радиочестотната лента 470—790 MHz в Съюза

text:
               25.5.2017

               BG

               Официален вестник на Европейския съюз

               L 138/131

         РЕШЕНИЕ (EС) 2017/899 НА ЕВРОПЕЙСКИЯ ПАРЛАМЕНТ И НА СЪВЕТА
   от 17 май 2017 година
   за използването на радиочестотната лента 470—790 MHz в Съюза
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за функционирането на Европейския съюз, и по-специално член 114 от него,
   като взеха предвид предложението на Европейската комисия,
   след предаване на проекта на законодателния акт на националните парламенти,
   като взеха предвид становището на Европейския икономически и социален комитет (1),
   след консултация с Комитета на регионите,
   в съответствие с обикновената законодателна процедура (2),
   като имат предвид, че:

               (1)

               В многогодишната програма за политиката в областта на радиочестотния спектър (ППОРС), създадена с Решение № 243/2012/ЕС (3), Европейският парламент и Съветът поставиха като цели определянето до 2015 г. на поне 1 200 MHz подходящ радиочестотен спектър за безжични широколентови електронни съобщителни услуги в Съюза, подкрепата за по-нататъшното развитие на иновативни радиоразпръсквателни услуги чрез осигуряване на достатъчно радиочестотен спектър за спътниково и наземно предоставяне на такива услуги, ако необходимостта е ясно обоснована, и осигуряване на достатъчно радиочестотен спектър за подготовката на програми и провеждане на специални събития (PMSE).

               (2)

               В своето съобщение от 6 май 2015 г., озаглавено „Стратегия за цифров единен пазар за Европа“, Комисията изтъкна значението на радиочестотната лента 694—790 MHz (наричана по-долу „радиочестотна лента 700 MHz“) за осигуряване на предоставянето на широколентови услуги в селските райони, с цел осигуряване на достъп и свързаност, и подчерта необходимостта от координирано освобождаване на тази радиочестотна лента, като същевременно се съобразяват специфичните потребности на предоставянето на радиоразпръсквателни услуги. Намаляването на цифровото разделение както в покритието, така и в знанията, е важен аспект, който трябва да се превърне в приоритет, без да се създават нови разделения, когато ползвателите възприемат нови технологии.

               (3)

               Ефективното управление на радиочестотния спектър е условие за промишленото преминаване към мрежи от пето поколение (5G), което ще постави Съюза в центъра на иновациите и ще създаде благоприятна среда за развитието на електронните съобщителни мрежи и услуги, като по този начин се увеличава максимално потенциалът за растеж на цифровата икономика. В основата на икономиката на Съюза във все по-голяма степен ще е цифровото общество, което изисква повсеместно мрежово покритие за развиването на услуги, свързани с „интернет на предметите“, електронната търговия и европейските услуги „в облак“, и извличането на максимални ползи от т.нар. четвърта промишлена революция (Industry 4.0) в Съюза.

               (4)

               Радиочестотната лента 700 MHz представлява възможност за глобално хармонизиран и координиран спектър за безжични широколентови услуги, който предлага икономии от мащаба. Тя следва да позволи развитието на нови иновативни цифрови услуги в градски и в селски или отдалечени райони, като например електронното здравеопазване (e-Health) и мобилното здравеопазване (mHealth), поддържано от мобилни телефони, устройства за наблюдение на пациенти и други безжични устройства, както и интелигентните енергийни мрежи.

               (5)

               В своята резолюция от 19 януари 2016 г., озаглавена „Към Акт за единния цифров пазар“, Европейският парламент напомни на държавите членки за техния ангажимент за постигане до 2020 г. на пълно въвеждане най-малко на минимална целева скорост от 30 Mbps, подчерта, че радиочестотният спектър представлява ресурс с критично значение за вътрешния пазар на безжични широколентови комуникации, както и за радиоразпръскването, и е от основно значение за бъдещата конкурентоспособност на Съюза и призова като приоритет да се създаде хармонизирана и подкрепяща конкуренцията рамка за разпределяне и за ефективно управление на спектъра.

               (6)

               Радиочестотният спектър е обществено благо. В радиочестотната лента 470—790 MHz той е ценен актив за икономически ефективното разгръщане на безжични мрежи с универсално покритие в сгради и на открито. Този спектър понастоящем се използва в целия Съюз за цифрова наземна телевизия и безжично звукотехническо оборудване за PMSE. По този начин той е необходимо условие за достъпа и разпространението на културно съдържание и на информация и идеи. Успоредно с нови форми на разпространение той поддържа развитието на медийния и на творческия, културния и научноизследователския сектор, които разчитат до голяма степен на него за безжично предоставяне на съдържание на крайните потребители.

               (7)

               Предоставянето на радиочестотната лента 700 MHz следва да бъде структурирано по начин, който благоприятства конкуренцията, и да се извърши по начин, който не подкопава съществуващата конкуренция.

               (8)

               За регион 1, който включва Съюза, приетият от Световната конференция по радиосъобщенията през 2015 г. Правилник по радиосъобщения на Международния съюз по далекосъобщения предвижда разпределение на радиочестотната лента 700 MHz за радиослужба радиоразпръскване и подвижна радиослужба (с изключение на въздушна подвижна радиослужба) на съвместна първична основа. Радиочестотната лента 470—694 MHz (наричана по-долу „радиочестотната лента под 700 MHz“) остава разпределена изключително за радиоразпръскване, на първична основа, и за използване от безжично звукотехническо оборудване за PMSE, на вторична основа.

               (9)

               Бързо нарастващият безжичен широколентов трафик и увеличаващото се икономическо, промишлено и социално значение на цифровата икономика налагат увеличаване на капацитета на безжичните мрежи. Радиочестотният спектър в радиочестотната лента 700 MHz осигурява както допълнителен капацитет, така и универсално покритие, по-специално за трудни от икономическа гледна точка селски, планински и островни райони, както и за други отдалечени райони, предварително определени като национални приоритетни области, включително по протежение на основните сухоземни транспортни маршрути, за използване в сгради и за широка гама от машинни комуникации. В този контекст съгласуваните и координирани мерки за покритието на целия Съюз с висококачествена наземна безжична връзка, които се основават на най-добрите национални практики във връзка със задълженията по разрешенията на операторите, следва да са насочени към постигането на целта на ППОРС до 2020 г. всички граждани в Съюза да получат най-бърз широколентов достъп както в сгради, така и на открито, със скорост не по-малка от 30 Mbps и следва да целят реализиране на амбициозната визия за гигабитово общество в Съюза. Тези мерки ще насърчават иновативни цифрови услуги и ще осигуряват социално-икономически ползи в дългосрочен план.

               (10)

               5G ще има голямо въздействие не само върху цифровия сектор, но и върху икономиките като цяло. Особено на фона на бавното въвеждане на 4G мрежата и свързаните с нея услуги успешното пускане на 5G в Съюза ще бъде решаващо за икономическото развитие и за конкурентоспособността и производителността на икономиката на Съюза. Следователно е нужно Съюзът да поеме водеща роля, като осигури достатъчно радиочестотен спектър за успешното пускане и развитие на 5G. Освен това, при разрешаване на използването на радиочестотната лента 700 MHz държавите членки следва да вземат предвид възможността за осигуряване на операторите на виртуални мобилни мрежи на възможност да разширяват своето географско покритие. При наличието на искане от държава членка Комисията следва да улесни, когато това е осъществимо, възможността за съвместно организирани търгове, като по този начин допринася за създаването на общоевропейски структури.

               (11)

               Споделянето на радиочестотен спектър в рамките на обща радиочестотна лента между използване на двупосочна безжична широколентова връзка, използвана в обширни зони (в права и в обратна посока), от една страна, и използване на еднопосочно телевизионно радиоразпръскване или на безжично звукотехническо оборудване за PMSE, от друга страна, е проблемно от техническа гледна точка, когато техните зони на покритие съвпадат или са близо една до друга. Това означава, че промяната на използването на радиочестотната лента 700 MHz за двупосочни наземни безжични широколентови електронни съобщителни услуги би лишило ползвателите на цифровата наземна телевизия и на безжичното звукотехническо оборудване за PMSE от част от техните ресурси от радиочестотен спектър. Поради това за секторите на цифровата наземна телевизия и PMSE е необходима дългосрочна регулаторна предвидимост относно наличието на достатъчно радиочестотен спектър, така че да могат да гарантират устойчивото предоставяне и развитие на услугите си, по-специално на безплатната телевизия, като същевременно осигурят подходяща среда за инвестиции, така че да бъдат изпълнени целите на аудио-визуалните политики на Съюза и и на националните аудио-визуални политики, като социално сближаване, медиен плурализъм и културно многообразие. Възможно е да са необходими мерки на равнището на Съюза и на национално равнище, за да се осигури допълнителен ресурс от радиочестотен спектър извън радиочестотната лента 470—790 MHz за използване от безжично звукотехническо оборудване за PMSE.

               (12)

               В своя доклад до Европейската комисия Паскал Лами, председател на групата на високо равнище относно бъдещото използване на дециметровия обхват („470—790 MHz“), препоръчва към 2020 г. радиочестотната лента 700 MHz да бъде определена за безжични широколентови услуги (+/– две години). Освобождаването на лентата би спомогнало за постигане на целта за дългосрочна регулаторна предвидимост за сектора на цифрова наземна телевизия, като осигури наличието на радиочестотната лента под 700 MHz до 2030 г., въпреки че този въпрос би трябвало да се преразгледа до 2025 г.

               (13)

               В своето становище относно дългосрочна стратегия за бъдещото използване на дециметровия обхват (470—790 MHz) в Европейския съюз от 19 февруари 2015 г. Групата по политиката в областта на радиочестотния спектър препоръча приемането на координиран подход в целия Съюз, за да се определи радиочестотната лента 700 MHz за ефективно използване за безжични широколентови електронни съобщителни услуги до края на 2020 г., като отбеляза, че държавите членки могат въз основа на надлежно обосновани причини да вземат решение за отлагане на предоставянето на лентата за срок до две години. В допълнение наличността на радиочестотната лента под 700 MHz за предоставяне на радиоразпръсквателни услуги следва да е гарантирана до 2030 г.

               (14)

               Някои държави членки вече са започнали или завършили на национално равнище процеса по разрешаване използването на радиочестотната лента 700 MHz за двупосочни наземни безжични широколентови електронни съобщителни услуги. Необходим е съгласуван подход за бъдещото използване на радиочестотната лента 700 MHz, който също така следва да осигурява регулаторна предвидимост, да уравновесява различията в държавите членки с целите на единния цифров пазар и да насърчава водещата позиция на Европа по отношение на промените в областта на технологиите в международен план. В този контекст от държавите членки следва да се изиска своевременно да променят използването на радиочестотната лента 700 MHz в съответствие с правото на Съюза и националното право.

               (15)

               Въз основа на надлежно обосновани причини държавите членки следва да могат да отложат възможността за използването на радиочестотната лента 700 MHz за наземни системи, позволяващи предоставяне на безжични широколентови електронни съобщителни услуги, за срок до две години след общия краен срок на Съюза през 2020 г. Причините за отлагането следва да бъдат ограничени до нерешени въпроси, свързани с трансграничната координация и водещи до вредни радиосмущения, необходимостта да се гарантира техническата миграция на голяма част от населението към усъвършенствани стандарти за радиоразпръскване и сложността на този процес, финансовите разходи за прехода, надхвърлящи очакваните приходи, генерирани от процедурите по предоставяне, и случаите на непреодолима сила. Държавите членки следва да вземат всички необходими мерки за свеждане до минимум на причинените вредни радиосмущения в засегнатите държави членки. В случай че държавите членки решат да отложат възможността за използването на радиочестотната лента 700 MHz, те следва да информират за това другите държави членки и Комисията и да посочат надлежно обосновани причини за отлагането в своите национални пътни карти. Тези държави членки и всички засегнати от отлагането държави членки следва да си сътрудничат, за да се координира процесът на освобождаване на радиочестотната лента 700 MHz, и следва да включват информация за това сътрудничество в своите национални пътни карти.

               (16)

               Използването на радиочестотната лента 700 MHz за други приложения в трети държави, което е позволено съгласно международни споразумения, или в части от националната територия извън ефективния контрол на органите на държава членка, би могло да ограничи използването на радиочестотната лента 700 MHz за наземни безжични широколентови електронни съобщителни услуги в някои държави членки. Това би попречило на тези държави членки да спазят общия график, установен на равнището на Съюза. Засегнатите държави членки следва да предприемат всички необходими мерки за свеждане до минимум на продължителността и географския обхват на тези ограничения и да потърсят съдействие от Съюза, когато това е необходимо, в съответствие с член 10, параграф 2 от Решение № 243/2012/EС. Съгласно член 6, параграф 2 и член 7 от Решение № 676/2002/EО на Европейския парламент и на Съвета (4) те следва също така да уведомят Комисията за такива ограничения и съответната информация следва да бъде публикувана в съответствие с член 5 от Решение № 676/2002/ЕО.

               (17)

               Настоящото решение следва да не засяга предприеманите на национално равнище мерки в съответствие с правото на Съюза, които следват цели от общ интерес, свързани с правото на държавите членки да организират и използват радиочестотния си спектър за целите на обществения ред, обществената сигурност и отбраната.

               (18)

               За използването на радиочестотната лента 700 MHz за наземни безжични широколентови електронни съобщителни услуги следва възможно най-скоро да бъде въведен гъвкав разрешителен режим. Тук следва да се включва възможността притежателите на права за ползване на радиочестотен спектър да прехвърлят или отдават под наем своите съществуващи права в контекста на прилагането на членове 9, 9а и 9б от Директива 2002/21/ЕО на Европейския парламент и на Съвета (5), като се взема предвид задължението за насърчаване на ефективна конкуренция и избягване на нарушения на конкуренцията в рамките на вътрешния пазар за електронни съобщителни услуги съгласно член 5 от Решение № 243/2012/ЕС. По време на своите съответни оценки при издаване на разрешения за радиочестотния спектър държавите членки следва да вземат предвид срока на разрешенията, бизнес плана на операторите и неговия принос за постигането на целите на Програмата в областта на цифровите технологии, както и за насърчаването на развиването на иновативни цифрови услуги и дългосрочни социално-икономически ползи.

               (19)

               Важно е да се постигне дългосрочна регулаторна предвидимост за сектора на цифровата наземна телевизия по отношение на достъпа до радиочестотната лента под 700 MHz, като се вземат предвид резултатите от Световната конференция по радиосъобщенията от 2015 г. В съответствие с членове 9 и 9а от Директива 2002/21/ЕО държавите членки следва да прилагат гъвкав подход, когато това е възможно, и следва да могат да разрешават въвеждането на алтернативно използване, като например наземни безжични широколентови електронни съобщителни услуги в радиочестотната лента под 700 MHz, в съответствие с националните потребности за разпространение на радиоразпръсквателни услуги, включително за иновативни, ориентирани към ползвателите инициативи. Подобни алтернативни видове използване следва да осигуряват непрекъснат достъп до радиочестотен спектър за радиоразпръскване като основен ползвател, в зависимост от националното търсене. За тази цел държавите членки следва да насърчават сътрудничеството между излъчващите оператори, операторите на радиоразпръскване и мобилните оператори, за да се улесни сближаването на аудио-визуални и интернет платформи и споделеното използване на радиочестотния спектър. Когато разрешават използването на радиочестотната лента под 700 MHz за наземни безжични широколентови електронни съобщителни услуги, държавите членки следва да гарантират, че това използване не причинява вредни радиосмущения на цифровото наземно радиоразпръскване в съседни държави членки, както е предвидено в споразумението, постигнато на Регионалната конференция по радиосъобщения през 2006 г.

               (20)

               Държавите членки следва да приемат съгласувани национални пътни карти, за да се улесни използването на радиочестотната лента 700 MHz за наземни безжични широколентови електронни съобщителни услуги, като същевременно се гарантира непрекъснатост на освобождаващите тази лента услуги за телевизионно радиоразпръскване. След приемането на националните пътни карти държавите членки следва да ги предоставят на разположение по прозрачен начин в целия Съюз. Националните пътни карти следва да обхващат дейностите и графиците за изготвяне на нови радиочестотни планове, техническото развитие на мрежовото оборудване и оборудването за крайните потребители, съвместимостта между радиосъоръженията и другите съоръжения, съществуващите и новите разрешителни режими, механизмите за предотвратяване на вредни радиосмущения за ползватели на спектъра в съседни радиочестотни ленти, както и информация относно възможността за обезщетяване за евентуални разходи по миграцията, за да се избегнат, наред с другото, разходи за крайните потребители или излъчващите оператори. Когато държавите членки възнамеряват да запазят цифровата наземна телевизия, в националните пътни карти следва да се разгледа възможността за улесняване на технологичното модернизиране на апаратурата за радиоразпръскване с оглед по-ефикасно използване на радиочестотния спектър — например чрез усъвършенствани видеоформати (като HEVC) или технологии за предаване на сигнали (като DVB-T2).

               (21)

               Обхватът и механизмът за евентуално обезщетяване за приключването на прехода в използването на радиочестотния спектър, по-конкретно за крайните потребители, следва да бъдат анализирани в съответствие с приложимите национални разпоредби, както е предвидено в член 14 от Директива 2002/20/ЕО на Европейския парламент и на Съвета (6), и следва да бъдат в съответствие с членове 107 и 108 от Договора за функционирането на Европейския съюз с цел да се улесни например преходът към по-ефикасни технологии за използване на радиочестотния спектър. Комисията следва да може да дава насоки на дадена държава членка, по нейно искане, за да се улесни преходът при използването на радиочестотния спектър.

               (22)

               Комисията, в сътрудничество с държавите членки, следва да докладва на Европейския парламент и на Съвета относно развитието в използването на радиочестотната лента под 700 MHz с цел да се гарантира ефикасното използване на радиочестотния спектър в съответствие с приложимото право на Съюза. Комисията следва да взема предвид социалните, икономическите, културните и международните аспекти, които оказват влияние върху използването на радиочестотната лента под 700 MHz, по-нататъшното технологично развитие, промените в поведението на потребителите, както и изискванията относно свързаността за насърчаване на растежа и иновациите в Съюза.

               (23)

               Тъй като целта на настоящото решение, а именно осигуряване на координиран подход при използването на радиочестотната лента 470—790 MHz в Съюза в съответствие с общи цели, не може да бъде постигната в достатъчна степен от държавите членки, а предвид неговия обхват и последици може да бъде по-добре постигната на равнището на Съюза, Съюзът може да приеме мерки в съответствие с принципа на субсидиарност, уреден в член 5 от Договора за Европейския съюз. В съответствие с принципа на пропорционалност, уреден в същия член, настоящото решение не надхвърля необходимото за постигането на тази цел,

         ПРИЕХА НАСТОЯЩОТО РЕШЕНИЕ:
   Член 1
   1.   Най-късно към 30 юни 2020 г. държавите членки допускат използването на радиочестотната лента 694—790 MHz (наричана по-долу „радиочестотна лента 700 MHz“) за наземни системи, позволяващи предоставяне на безжични широколентови електронни съобщителни услуги, само при спазване на хармонизирани технически условия, определени от Комисията в съответствие с член 4 от Решение № 676/2002/ЕО.
   Държавите членки могат обаче да отложат възможността за използване на радиочестотната лента 700 MHz за срок до две години въз основа на една или повече надлежно обосновани причини, посочени в приложението към настоящото решение. В случай на отлагане засегнатата държава членка информира за това другите държави членки и Комисията и включва тези надлежно обосновани причини в националната пътна карта, приета съгласно член 5 от настоящото решение. При необходимост държавите членки провеждат процеса по издаване на разрешения или изменят съответните съществуващи права за използване на радиочестотния спектър в съответствие с Директива 2002/20/ЕО с цел да позволят това използване.
   Държава членка, която отлага възможността за използване на радиочестотната лента 700 MHz в съответствие с втора алинея, си сътрудничи със засегнатите от това отлагане държави членки с цел координиране на процеса на предоставяне на радиочестотната лента 700 MHz за безжични широколентови електронни съобщителни услуги и включва информация за тази координация в националните пътни карти, приети в съответствие с член 5.
   2.   С цел да позволят използването на радиочестотната лента 700 MHz в съответствие с параграф 1 държавите членки сключват всички необходими споразумения за трансграничното координиране на честоти в рамките на Съюза до 31 декември 2017 г.
   3.   Държавите членки не са обвързани със задълженията, установени в параграфи 1 и 2, в географски области, в които въпросите по координацията на честотите с трети държави остават нерешени, при условие че полагат всички възможни усилия, за да сведат до минимум продължителността и географския обхват на тези нерешени въпроси по координацията и ежегодно докладват резултатите на Комисията, докато висящите въпроси по координацията бъдат решени.
   Първа алинея се прилага по отношение на проблемите с координирането на радиочестотния спектър в Република Кипър, които произтичат от факта, че правителството на Кипър е възпрепятствано да упражнява ефективен контрол върху част от своята територия.
   4.   Настоящото решение не засяга правото на държавите членки да организират и използват своя радиочестотен спектър за целите на обществения ред, обществената сигурност и отбраната.
   Член 2
   При предоставянето на правата за използване на радиочестотната лента 700 MHz за наземни системи, позволяващи предоставянето на безжични широколентови електронни съобщителни услуги, държавите членки позволяват прехвърлянето или отдаването на такива права под наем в съответствие с открити и прозрачни процедури съгласно приложимото право на Съюза.
   Член 3
   1.   Когато държавите членки разрешават използването или изменят съществуващите права за използването на радиочестотната лента 700 MHz, те надлежно вземат предвид необходимостта от постигане на набелязаната скорост и целите по отношение на качеството, определени в член 6, параграф 1 от Решение № 243/2012/EС, включително покритието в райони, предварително определени като национални приоритетни области, когато е необходимо, като например протежението на основните сухоземни транспортни маршрути, за да се даде възможност безжичните приложения и водещата роля на Европа в областта на нови цифрови услуги да допринесат ефективно за икономическия растеж в Съюза. Тези мерки могат да включват условия за улесняване или насърчаване на споделянето на мрежова инфраструктура или радиочестотен спектър в съответствие с правото на Съюза.
   2.   При прилагането на параграф 1 държавите членки оценяват необходимостта да обвържат с условия правата за ползване на радиочестоти в радиочестотната лента 700 MHz и когато е целесъобразно, се консултират със съответните заинтересовани страни.
   Член 4
   Държавите членки осигуряват наличността на радиочестотната лента 470—694 MHz (наричана по-долу „радиочестотна лента под 700 MHz“) най-малко до 2030 г. за наземно предоставяне на радиоразпръсквателни услуги, включително безплатна телевизия, и за използване от безжично звукотехническо оборудване за PMSE, въз основа на националните потребности, като същевременно вземат предвид принципа на технологичната неутралност. Държавите членки гарантират, че всяко друго използване на радиочестотната лента под 700MHz на тяхната територия е съвместимо с националните потребности по отношение на радиоразпръскването в съответната държава членка и не причинява вредни радиосмущения, нито изисква защита от наземното предоставяне на радиоразпръсквателни услуги в съседна държава членка. Това използване не засяга задълженията, произтичащи от международни споразумения, като например споразумения за трансграничното координиране на честоти.
   Член 5
   1.   Възможно най-скоро и не по-късно от 30 юни 2018 г. държавите членки приемат и публикуват своя национален план и график (наричан по-долу „национална пътна карта“), включващ подробни стъпки за изпълнение на задълженията им по членове 1 и 4. Държавите членки изготвят националните си пътни карти след провеждане на консултации с всички съответни заинтересовани страни.
   2.   С цел да се гарантира, че използването на радиочестотната лента 700 MHz е в съответствие с член 1, параграф 1, държавите членки включват в своите национални пътни карти, когато е целесъобразно, информация относно мерките, включително всички мерки за подпомагане, за ограничаване на въздействието на предстоящия процес на преход върху населението и използването на безжично звукотехническо оборудване за PMSE, както и за улесняване на навременното осигуряване на вътрешния пазар на оперативно съвместимо мрежово оборудване за телевизионно радиоразпръскване и оперативно съвместими приемници.
   Член 6
   Държавите членки могат, когато е целесъобразно и в съответствие с правото на Съюза, да гарантират, че за преките разходи, по-специално за крайните потребители, за миграция или преразпределяне на използването на спектъра се осигурява обезщетение по подходящ, бърз и прозрачен начин с цел inter alia улесняването на прехода към по-ефикасни технологии за използване на спектъра.
   По искане на засегнатата държава членка Комисията може да даде насоки във връзка с това обезщетение, за да се улесни преходът при използването на радиочестотния спектър.
   Член 7
   Комисията, в сътрудничество с държавите членки, докладва на Европейския парламент и на Съвета относно развитието в използването на радиочестотната лента под 700 MHz с цел да се гарантира ефикасното използване на радиочестотния спектър в съответствие с приложимото право на Съюза. Комисията взема предвид социалните, икономическите, културните и международните аспекти, които оказват влияние върху използването на радиочестотната лента под 700 MHz съгласно членове 1 и 4, по-нататъшното технологично развитие, промените в поведението на потребителите и изискванията относно свързаността за насърчаване на растежа и иновациите в Съюза.
   Член 8
   Настоящото решение влиза в сила на двадесетия ден след публикуването му в Официален вестник на Европейския съюз.
   Член 9
   Адресати на настоящото решение са държавите членки.

      Съставено в Страсбург на 17 май 2017 година.

            За Европейския парламент

            Председател

         A. TAJANI

            За Съвета

            Председател

         C. ABELA

      (1)  ОВ C 303, 19.8.2016 г., стр. 127.

      (2)  Позиция на Европейския парламент от 15 март 2017 г. (все още непубликувана в Официален вестник) и решение на Съвета от 25 април 2017 г.

      (3)  Решение № 243/2012/ЕС на Европейския парламент и на Съвета от 14 март 2012 г. за създаване на многогодишна програма за политиката в областта на радиочестотния спектър (ОВ L 81, 21.3.2012 г., стр. 7).

      (4)  Решение № 676/2002/ЕO на Европейския парламент и на Съвета от 7 март 2002 г. относно регулаторната рамка за политиката на Европейската общност в областта на радиочестотния спектър (Решение за радиочестотния спектър) (ОВ L 108, 24.4.2002 г., стр. 1).

      (5)  Директива 2002/21/ЕО на Европейския парламент и на Съвета от 7 март 2002 г. относно общата регулаторна рамка за електронните съобщителни мрежи и услуги (Рамкова директива) (ОВ L 108, 24.4.2002 г., стр. 33).

      (6)  Директива 2002/20/ЕO на Европейския парламент и на Съвета от 7 март 2002 г. относно разрешението на електронните съобщителни мрежи и услуги („Директива за разрешение“) (ОВ L 108, 24.4.2002 г., стр. 21).

      ПРИЛОЖЕНИЕ
      Обосновани причини за отлагане след 30 юни 2020 г. на възможността за използване на радиочестотната лента 700 MHz за наземни системи, позволяващи предоставяне на безжични широколентови електронни съобщителни услуги (член 1, параграф 1):

                  1)

                  нерешени въпроси, свързани с трансграничната координация и водещи до вредни радиосмущения;

                  2)

                  необходимост да се осигури техническата миграция на голяма част от населението към съвременни стандарти за радиоразпръскване и сложността на този процес;

                  3)

                  финансови разходи за прехода, надхвърлящи очакваните приходи, генерирани от процедурите за предоставяне;

                  4)

                  случаи на непреодолима сила.


title: Решение на Съвета от 5 юни 1998 година относно статистическите данни, които се използват при определянето на алгоритъма за записване на капитала на Европейската централна банка

text:
Важна правна забележка

|

31998D0382

Официален вестник n° L 171 , 17/06/1998 стр. 0033 - 0034 специално чешко издание глава 01 том 01 стр. 444  - 445 специално испанско издание глава 01 том 01 стр. 444  - 445 специално унгарско издание глава 01 том 01 стр. 444  - 445 специално литвийско издание глава 01 том 01 стр. 444  - 445 LV.ES глава 01 том 01 стр. 444  - 445 MT.ES глава 01 том 01 стр. 444  - 445 PL.ES глава 01 том 01 стр. 444  - 445 SK.ES глава 01 том 01 стр. 444  - 445 специално словенско издание глава 01 том 01 стр. 444  - 445

		19980605Решение на Съветаот 5 юни 1998 годинаотносно статистическите данни, които се използват при определянето на алгоритъма за записване на капитала на Европейската централна банка(98/382/EО)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност, и по-специално член 29.2 от Протокола за Устава на Европейската система на централните банки и на Европейската централна банка, приложен към него,като взе предвид предложението от Комисията [1],като взе предвид становището на Европейския парламент [2],като взе предвид становището на Европейския паричен институт [3],в съответствие с процедурата, предвидена в член 106, параграф 6 от Договора и в член 42 от посочения протокол,(1) като има предвид, че Европейската централна банка (ЕЦБ) ще бъде създадена веднага след назначаването на изпълнителния ѝ съвет;(2) като има предвид, че първоначалният капитал на ЕЦБ, който започва да се използва след нейното учредяване, е 5000 милиона ECU;(3) като има предвид, че единствено националните банки могат да записват и държат капитала на ЕЦБ;(4) като има предвид, че алгоритъмът за записване на капитала на ЕЦБ ще бъде определен при създаването на ЕЦБ;(5) като има предвид, че статистическите данни, които следва да се използват при определянето на алгоритъма, ще бъдат предоставени от Комисията в съответствие с правилата, приети от Съвета;(6) като има предвид, че трябва да се определят характерът и източниците на данните, които следва да се използват, както и методът за изчисляване на теглото от националните централни банки в алгоритъма;(7) като има предвид, че Директива 89/130/EИО, Евратом на Съвета от 13 февруари 1989 г. относно хармонизацията на съставянето на брутния национален продукт по пазарни цени [4] въвежда процедура за приемането от държавите-членки на данни за брутния национален продукт по пазарни цени; като има предвид, че държавите-членки трябва да вземат всички необходими мерки, за да осигурят предаването на тези данни на Комисията,РЕШИ:Член 1Статистическите данни, които следва да се използват за определяне на алгоритъма за записване на капитала на ЕЦБ, се предоставят от Комисията в съответствие с правилата, предвидени в следващите членове.Член 2Населението и брутният вътрешен продукт по пазарни цени, наричани по-нататък "БВППЦ", се дефинират съгласно Европейската система за интегрирани икономически сметки (ESA) във варианта, който се използва за прилагането на Директива 89/130/EИО, Евратом. БВППЦ означава БВППЦ, както е дефиниран в член 2 от посочената директива.Член 3Данните за населението се вземат за 1996 г. Осреднената величина за цялото население в продължение на годината се използва в съответствие с препоръката на ESA.Член 4Данните за БВППЦ се вземат за всяка година за годините от 1991 г. до 1995 г. Данните за БВППЦ за всяка държава-членка се изразяват в националната валута по текущи цени.Член 5Данните за населението се събират от Комисията (Евростат) от държавите-членки.Член 6Данните за БВППЦ за годините от 1991 г. до 1995 г. са резултат от прилагането на Директива 89/130/EИО, Евратом.Член 71. Делът на държавата-членка в населението на Общността е дял от сбора на населението на държавите-членки, изразен като процент.2. Данните за БВППЦ за всяка година и за всяка държава-членка, изразени в национални валути, се конвертират в числа, изразени в ECU. Обменният курс, който се използва за тази цел, е средният обменните курсове от всички работни дни в годината. Ежедневният обменен курс е курсът, който се изчислява от Комисията и се публикува в раздел "С" на Официален вестник на Европейските общности.3. Делът на държавата-членка в БВППЦ на Общността е нейният дял от сбора на БВППЦ на държавите-членки за пет години, изразен като процент.Член 8Теглото на дадена национална централна банка в алгоритъма е средноаритметичното от дяловете на дадената държава-членка в населението и в БВППЦ на Общността.Член 9На различните етапи на изчислението се използват достатъчно знаци след десетичната запетая, за да се осигури необходимата точност. Теглото на националните централни банки в алгоритъма се изразява до четири цифри след десетичната запетая.Член 10Данните, посочени в настоящото решение, се предават от Комисията на ЕЦБ, колкото е възможно по-скоро след създаването ѝ.Съставено в Люксембург на 5 юни 1998 година.За СъветаПредседателG. Brown[1] ОВ C 118, 17.4.1998 г., стр. 13.[2] Становище, представено на 28 май 1998 г. (още непубликувано в Официален вестник)[3] Становище, представено на 6 април 1998 г. (още непубликувано в Официален вестник)[4] ОВ L 49, 21.2.1989 г. стр. 26.--------------------------------------------------


title: 2011/279/ЕС: Решение на Комисията от 13 май 2011 година за приемане на гаранция, предложена във връзка с антидъмпинговата процедура относно вноса на зеолит A на прах с произход от Босна и Херцеговина

text:
               14.5.2011

               BG

               Официален вестник на Европейския съюз

               L 125/26

         РЕШЕНИЕ НА КОМИСИЯТА
   от 13 май 2011 година
   за приемане на гаранция, предложена във връзка с антидъмпинговата процедура относно вноса на зеолит A на прах с произход от Босна и Херцеговина
   (2011/279/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1225/2009 на Съвета от 30 ноември 2009 г. за защита срещу дъмпингов внос от страни, които не са членки на Европейската общност (1) (наричан по-долу „основният регламент“), и по-специално членове 8 и 9 от него,
   след консултация с Консултативния комитет,
   като има предвид, че:
   А.   ПРОЦЕДУРА

               (1)

               С Регламент (ЕС) № 1036/2010 (2) Комисията наложи временно антидъмпингово мито върху вноса в Съюза на зеолит A на прах с произход от Босна и Херцеговина.

               (2)

               След приемането на временните антидъмпингови мерки Комисията продължи разследването във връзка с дъмпинга, вредата и интереса на Съюза. При разследването се потвърдиха временните констатации за вредата от дъмпинга в резултат на този внос.

               (3)

               Окончателните констатации и заключения от разследването са изложени в Регламент (ЕС) № 464 на Съвета от 11 май 2011 г. за налагане на окончателно антидъмпингово мито и за окончателно събиране на временното мито, наложено върху вноса на зеолит A на прах с произход от Босна и Херцеговина (3) (като по-нататък този продукт е наричан „разглежданият продукт“).

         Б.   ГАРАНЦИЯ

               (4)

               След приемането на временните антидъмпингови мерки оказалият съдействие производител износител в Босна и Херцеговина, Alumina d.o.o. Zvornik, заедно със свързаното с него дружество в Съюза, AB Kauno Tiekimas filialas „Kauno Tiekimas“, със седалище в Каунас, Литва, предложи гаранция във връзка с цената в съответствие с член 8, параграф 1 от основния регламент. С тази гаранция двете дружества предложиха да продават разглеждания продукт на цени, равни или надвишаващи цените, при които се предотвратяват нанасящите вреда последици от дъмпинга, установени по време на разследването.

               (5)

               Минималната цена на вноса (наричана по-долу „МЦВ“), която беше предложена от дружествата, се основаваше на нормалната стойност, изчислена за разследвания период.

               (6)

               Също така в предложената гаранция се предвиждаше, че при продажбата разглежданият продукт ще бъде експедиран директно от Alumina d.o.o. Zvornik на първия независим клиент в Съюза и ще се фактурира от Alumina d.o.o. Zvornik на първия независим клиент в Съюза или ще се фактурира директно от Kauno. Освен това дружествата предложиха да гарантират проследимостта на разглеждания продукт във фактурите за прехвърлянето, издадени от Alumina d.o.o Zvornik за „Kauno Tiekimas“, и във фактурите за препродажба за първия независим клиент в Съюза от страна на „Kauno Tiekimas“.

               (7)

               Двете дружества се съгласиха също така да поемат задължението да представят на Комисията редовна и подробна информация за продажбите си за Съюза, като по този начин се даде възможност на Комисията ефективно да наблюдава спазването на гаранцията.

         В.   КОМЕНТАР НА ЗАИНТЕРЕСОВАНИТЕ СТРАНИ И ПРИЕМАНЕ НА ГАРАНЦИЯТА

               (8)

               Промишлеността на Съюза посочи, че не е съгласна с приемането на предложението за гаранция, особено във връзка с фиксираната МЦВ. Тя изтъкна, че цените на зеолит A на прах зависят от цената на суровините, особено на содата каустик, и енергията и че се очаква увеличение на пазарните цени. В тази връзка трябва да се отбележи, че наличната информация относно изменението на производствените разходи (които включват разходите за суровини и енергия) потвърждава, че то е било пропорционално. Събраната при разследването информация потвърждава, че цените на основните суровини не са се променили изключително много, освен тези на содата каустик в средата на 2009 г., въпреки че към края на 2009 г. се е наблюдавала обратната тенденция и цените са се върнали на средните си стойности, които са имали от дълго време. Освен това енергията не е суровина и не би могла да се свърже с МЦВ. Промишлеността на Съюза изказа съмнения по отношение на надеждността на босненския производител износител и свързаното с него дружество в Съюза предвид финансовото им състояние. Независимо от това не беше представена конкретна и проверима информация в подкрепа на това твърдение. Надеждността на горепосочените заинтересовани страни беше поставена под съмнение и поради това, че се изтъкна, че те декларират вноса на разглеждания продукт под различни кодове по КН. В тази връзка трябва да се отбележи, че разглежданият продукт е включен понастоящем в код по КН ex 2842 10 00 и че митническото деклариране не се извършва от дружествата, предложили гаранцията. Също така се изтъкна, че е възможно босненският производител износител да продава други продукти в Съюза и по този начин се увеличава опасността от компенсиране на цените между различните продукти и че свързаното дружество в Съюза може да предоставя компенсация на клиентите си от Съюза при продажбата на продукта под МЦВ. В тази връзка трябва да се отбележи, че Комисията не установи никакъв системен риск от компенсиране на цените между различните продукти, особено тъй като пазарът на зеолит А на прах и клиентите за този продукт са добре установени. Несъмнено клиентите, които купуват зеолит А на прах, не закупуват други продукти, произведени от Alumina d.o.o. Zvornik, тъй като те извършват стопанска дейност в рамките на пазари, които са напълно различни от тези на клиентите за другите продукти. В тази връзка трябва да се подчертае, че всички заинтересовани страни, с които е свързано предложението за гаранцията, ще бъдат обект на внимателно наблюдение. Също така промишлеността на Съюза изтъкна, че предложението за гаранцията не е било представено в предвидения срок съгласно основния регламент. В това отношение трябва да се отбележи, че без никакво съмнение предложението беше представено в рамките на срока по член 8, параграф 2 от основния регламент. Промишлеността на Съюза представи допълнителен коментар за метода на изчисление на МЦВ и за наблюдението на спазването на гаранцията, които обаче не бяха счетени за уместни, нито за обосновани, тъй като Комисията провери дали предложената МЦВ отговаря на административната ѝ практика при предложенията за гаранции.

               (9)

               С оглед на горепосоченото предложената от двете дружества гаранция е приемлива.

               (10)

               За да може Комисията ефективно да наблюдава дали дружествата спазват гаранцията, когато искането за допускане за свободно обращение е представено пред съответния митнически орган, освобождаването от антидъмпинговото мито ще се извърши, при условие че: i) се представи фактура във връзка с гаранцията, съдържаща най-малко информацията, изисквана съгласно приложението към Регламент (ЕС) № 464 на Съвета; ii) внесените стоки са произведени от Alumina d.o.o. Zvornik, експедирани са директно от него на първия независим клиент в Съюза и са фактурирани на първия независим клиент в Съюза или директно от Alumina d.o.o. Zvornik, или от „Kauno Tiekimas“; и iii) декларираните и представени пред митническите органи стоки съответстват точно на описанието във фактурата във връзка с гаранцията. Когато такава фактура не е представена или когато тя не съответства на представения пред митническите органи продукт, се заплаща антидъмпинговото мито, като ще се налага приложимата му ставка.

               (11)

               За да се гарантира спазването на гаранцията, вносителите бяха уведомени с посочения по-горе в съображение 3 регламент на Съвета, че неизпълнението на условията по регламента или оттеглянето от страна на Комисията на приемането на гаранцията може да доведе до възникване на митническо задължение по отношение на съответните сделки.

               (12)

               В случай на неспазване или оттегляне на гаранцията или ако Комисията оттегли приемането на гаранцията, антидъмпинговото мито, което е наложено в съответствие с член 9, параграф 4 от основния регламент, се прилага автоматично съгласно член 8, параграф 9 от основния регламент,

         ПРИЕ НАСТОЯЩОТО РЕШЕНИЕ:
   Член 1
   Приема се гаранцията, предложена от производителя износител, заедно със свързания с него вносител в Съюза, които са посочени по-долу, във връзка с антидъмпинговата процедура относно вноса на зеолит A на прах с произход от Босна и Херцеговина.

               Държава

               Дружество

               Допълнителен код по ТАРИК

               Босна и Херцеговина

               Произведен, експедиран и фактуриран директно от Alumina d.o.o., Zvornik, Босна и Херцеговина, на първия независим клиент в Съюза

               B115

               Босна и Херцеговина

               Произведен и експедиран директно от Alumina d.o.o., Zvornik, Босна и Херцеговина, на първия независим клиент в Съюза и фактуриран директно от AB Kauno Tiekimas filialas, Каунас, Литва, на първия независим клиент в Съюза

               B116

         Член 2
   Настоящото решение влиза в сила в деня след публикуването му в Официален вестник на Европейския съюз.

      Съставено в Брюксел на 13 май 2011 година.

            За Комисията

            Председател

         José Manuel BARROSO

      (1)  ОВ L 343, 22.12.2009 г., стр. 51.

      (2)  ОВ L 298, 16.11.2010 г., стр. 27.

      (3)  Виж страница 1 от настоящия брой на Официален вестник.


title: Решение на Съвета от 3 октомври 2005 година за изменение на Протокола относно Статута на Съда на Европейските общности, по отношение на условията и ограниченията за преразглеждане на решенията на Първоинстанционния съд от Съда

text:
Важна правна забележка

|

32005D0696

Официален вестник n° L 266 , 11/10/2005 стр. 0060 - 0061 Официален вестник n° L 173 , 27/06/2006 стр. 0003 - 0004 Официален вестник n° L 296 , 26/10/2006 стр. 0013 - 0014

		20051003Решение на Съветаот 3 октомври 2005 годиназа изменение на Протокола относно Статута на Съда на Европейските общности, по отношение на условията и ограниченията за преразглеждане на решенията на Първоинстанционния съд от Съда(2005/696/ЕО, Евратом)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност, и по-специално член 225, параграфи 2 и 3 и член 245, втори параграф от него,като взе предвид Договора за създаване на Европейската общност за атомна енергия, и по-специално член 140а, параграфи 2 и 3 и член 160, втори параграф от него,като взе предвид молбата на Съда на Европейските общности от 12 септември 2003 г.,като взе предвид становището на Европейския парламент от 10 февруари 2004 г.,като взе предвид становището на Комисията от 11 февруари 2005 г.,като има предвид, че:(1) Член 225, параграфи 2 и 3 от Договора за създаване на Европейската общност, изменен с член 2, параграф 31 от Договора от Ница, предвижда:"2. Първоинстанционният съд е компетентен да разглежда и да се произнася по исковете срещу решения на съдебните състави, формирани в съответствие с член 225а.Решенията на Първоинстанционния съд по настоящия параграф по изключение подлежат на преразглеждане пред Съда на ЕО при условията и ограниченията, предвидени в статута, в случай на сериозен риск от засягане на единството или целостта на правото на Общността.3. Първоинстанционният съд е компетентен да разглежда и да се произнася по преюдициални въпроси, отправени към него по силата на член 234 в специфични сфери, определени от статута.Когато Първоинстанционният съд прецени, че делото изисква принципно решение, което може да засегне единството или целостта на правото на Общността, той може да препрати делото към Съда на ЕО, който да се произнесе.Решенията, постановени от Първоинстанционния съд относно преюдициални въпроси, могат по изключение да бъдат преразглеждани от Съда на ЕО съгласно условията и ограниченията, предвидени от статута, в случай на сериозен риск от засягане единството или целостта на правото на Общността".(2) Член 140а, параграфи 2 и 3 от Договора за създаване на Европейската общност за атомна енергия бе изменен в подобен смисъл с член 3, параграф 13 от Договора от Ница.(3) Тези изменения бяха отчасти взети предвид в съдържанието на член 62 от Протокола относно статута на Съда, който гласи: "В" случаите по член 225, параграфи 2 и 3 от Договора за ЕО и член 140а, параграфи 2 и 3 от Договора за Евратом, когато първият генерален адвокат счита, че съществува сериозен риск от засягане на единството или целостта на правото на Общността, той може да предложи на Съда на ЕО да преразгледа решението на Първоинстанционния съд.Предложението трябва да бъде направено в рамките на един месец от постановяване на решението на Първоинстанционния съд. В срок от един месец от получаване на предложението, направено от първия генерален адвокат, Съдът на ЕО решава дали решението ще бъде преразгледано или не.(4) В съответствие с Декларация № 13, приложена към Заключителния акт на Договора от Ница, следва да се приемат разпоредби, относно преразглеждането на решенията на Първоинстанционния съд, постановени по решения на специализираните съдебни състави и по преюдициални въпроси,,които уточняват:- "— ролята на страните в производството пред Съда на ЕО с оглед гарантирането на техните права,- — въздействието на процедурата за преразглеждане върху изпълнимостта на решението на Първоинстанционния съд,- — въздействието на решението на Съда на ЕО върху споровете между страните."РЕШИ:Член 1Между член 62 и член 63 от Протокола относно статута на Съда на Европейските общности се добавят членове 62а и 62б:"Член 62аСъдът на Европейските общности се произнася по въпросите, които са предмет на преразглеждане по спешна процедура , въз основа на преписката, препратена му от Първоинстанционния съд.Заинтересованите лица, посочени в член 23 от настоящия статут, както и, в случаите, предвидени в член 225, параграф 2 от Договора за ЕО и в член 140а, параграф 2 от Договора за Евратом, страните в производството пред Първоинстанционния съд имат право да представят пред Съда изявления или писмени бележки относно въпроси, предмет на преразглеждане в определен за тази цел срок.Преди да се произнесе с решение, Съдът на Европейските общности може да постанови провеждането на устно производство.Член 62бВ случаите, предвидени в член 225, параграф 2 от Договора за ЕО и в член 140а, параграф 2 от Договора за Евроатом, без да се накърняват разпоредбите на член 242 и 243 от Договора за ЕО, предложенията за преразглеждане и решенията за образуване на процедура за преразглеждане нямат суспензивно действие. Ако Съдът на Европейските общности установи, че решението на Първоинстанционния съд накърнява единството и целостта на правото на Общността, той връща делото за преразглеждане на Първоинстанционния съд, който е обвързан от възприетото от Съда по правните въпроси; Съдът на Европейските общности може да посочи последиците на решението на Първоинстанционния съд, които следва да се считат за окончателни по отношение на страните по спора. Ако, предвид установеното в хода на преразглеждането, разрешаването на спора,, зависи от установяването на фактите, върху които се основава решението на Първоинстанционния съд, Съдът се произнася с окончателно решение.В случаите, предвидени в член 225, параграф 3 от Договора за ЕО и член 140а, параграф 3 от Договора за Евратом, при липсата на предложения за преразглеждане или решения за откриване на процедура по преразглеждане отговорът/отговорите, даден/и от Първоинстанционния съд на поставените му въпроси, влиза/т в сила след изтичането на сроковете, предвидени за тази цел в член 62, алинея втора. В случай на образуване на процедура по преразглеждане, отговорът/отговорите, подлежащ/и на преразглеждане, влиза/т в сила след приключване на процедурата, освен ако Съдът на Европейските общности не реши друго. Ако Съдът на Европейските общности установи, че решението на Първоинстанционния съд накърнява единството или целостта на правото на Общността, отговорът, даден от Съда на Европейските общности на въпросите, подлежащи на преразглеждане, замества този на Първоинстанционния съд."Член 2Настоящото решение влиза в сила в деня на публикуването му в Официален вестник на Европейския съюз.Съставено в Люксембург на 3 октомври 2005 година.За СъветаПредседателD. Alexander--------------------------------------------------


title: Решение на Съвета от 29 ноември 2005 година за подписване на Споразумение между Европейската общност и Украйна относно някои аспекти на въздухоплавателните услуги

text:
Важна правна забележка

|

32006D0529

Официален вестник n° L 211 , 01/08/2006 стр. 0023 - 0023 Официален вестник n° L 076 , 16/03/2007 стр. 0173 - 0173

		20051129Решение на Съветаот 29 ноември 2005 годиназа подписване на Споразумение между Европейската общност и Украйна относно някои аспекти на въздухоплавателните услуги(2006/529/EО)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност, и по-специално член 80, параграф 2, и във връзка с член 300, параграф 2, първа алинея, първо изречение от него,като взе предвид предложението на Комисията,като има предвид, че:(1) На 5 юни 2003 г. Съветът е упълномощил Комисията да започне преговори с трети страни за замяна на някои разпоредби в съществуващите двустранни споразумения с отделно споразумение на Общността.(2) Комисията е договорила, от името на Общността, споразумение с Украйна по някои аспекти на услугите във въздухоплаването в съответствие с механизмите и директивите в Анекса към упълномощаването на Съвета от 5 юни 2003 г.(3) Договореното от Комисията споразумение следва да бъде подписано с възможност за сключване на по-късна дата,РЕШИ:Член единствен1. Оправомощава председателя на Съвета да посочи лице/лица, оправомощено/оправомощени да подпише/подпишат, от името на Общността, споразумение между Европейската общност и Украйна относно някои аспекти на услугите във въздухоплаването, което подлежи на сключване на по-късна дата.2. Текстът на споразумението е приложен към настоящето решение.Съставено в Брюксел на 29 ноември 2005 година.За СъветаПредседателA. Johnson--------------------------------------------------


title: Решение на Съвета и на Комисията от 29 април 1999 година относно сключване на Споразумението между Европейските общности и правителството на Канада по отношение на прилагането на техните закони за конкуренцията

text:
               08/ 01

               BG

               Официален вестник на Европейския съюз

               54

         31999D0445

               L 175/49

               ОФИЦИАЛЕН ВЕСТНИК НА ЕВРОПЕЙСКИЯ СЪЮЗ

      РЕШЕНИЕ НА СЪВЕТА И НА КОМИСИЯТА

   от 29 април 1999 година
   относно сключване на Споразумението между Европейските общности и правителството на Канада по отношение на прилагането на техните закони за конкуренцията
   (1999/445/ЕО, ЕОВС)
   СЪВЕТЪТ НА ЕВРОПЕЙСКИЯ СЪЮЗ,
   КОМИСИЯТА НА ЕВРОПЕЙСКИТЕ ОБЩНОСТИ,
   като взеха предвид договора за създаване на Европейската общност, и по-специално членове 87 и 235 във връзка с член 228, параграф 3, първа алинея от него,
   като взеха предвид Договора за създаване на Европейската общност за въглища и стомана, и по-специално членове 65 и 66 от него,
   като взеха предвид предложението от Комисията,
   като взеха предвид становището на Европейския парламент (1),

               (1)

               като имат предвид, че трябва да бъде направено позоваване на член 235 от Договора като резултат от включването в текста на Споразумението за сливания и придобивания, които се покриват от Регламент (ЕИО) № 4064/89 на Съвета от 21 декември 1989 г. относно контрола на концентрациите между предприятия (2), което основно е на базата на член 235;

               (2)

               като имат предвид, че проблемите на конкуренцията придобиват все по-голямо международно измерение, международното сътрудничество в тази област следва да се укрепи;

               (3)

               като имат предвид, че за тази цел Комисията е договорила споразумение с правителството на Канада по отношение на прилагането на правилата за конкуренция на Европейските общности и Канада;

               (4)

               като имат предвид, че споразумението, включващо размяната на писма, следва да се одобри,

         РЕШИХА:
   Член I
   Споразумението между Европейските общности и правителството на Канада по отношение на прилагането на техните законите за конкуренция, включително разменените писма, се одобрява от името на Европейската общност и Европейската общност за въглища и стомана.
   Текстът на споразумението и размяната на писма, съставени на датски, немски, английски, испански, фински, френски, гръцки, италиански, нидерландски, португалски и шведски език, са приложени към настоящото решение.
   Член 2
   Председателят на Съвета се оторизира да определи лице/а, упълномощено/и да подпише/ат споразумението с оглед обвързване на Европейската общност.
   Председателят на Комисията се оторизира да определи лице/а, упълномощено/и да подпише/ат споразумението с оглед обвързване на Европейската общност за въглища и стомана.

      Съставено в Люксембург на 29 април 1999 година.

            За Съвета

            Председател

         W. MÜLLER

            За Комисията

            Председател

         J. SANTER

      (1)  ОВ С 150, 28.5.1999 г.

      (2)  ОВ L 395, 30.12.1989 г., стр. 1 (поправена версия в ОВ L 257, 21.9.1990 г., стр. 13).


title: Решение на Съвета от 22 февруари 1999 година относно сключването на Рамково споразумение за сътрудничество между Европейската икономическа общност и Републики Коста Рика, Ел Салвадор, Гватемала, Хондурас, Никарагуа и Панама

text:
Важна правна забележка

|

31999D0194

Официален вестник n° L 063 , 12/03/1999 стр. 0038 - 0038 специално чешко издание глава 11 том 31 стр. 21  - 21 специално испанско издание глава 11 том 31 стр. 21  - 21 специално унгарско издание глава 11 том 31 стр. 21  - 21 специално литвийско издание глава 11 том 31 стр. 21  - 21 LV.ES глава 11 том 31 стр. 21  - 21 MT.ES глава 11 том 31 стр. 21  - 21 PL.ES глава 11 том 31 стр. 21  - 21 SK.ES глава 11 том 31 стр. 21  - 21 специално словенско издание глава 11 том 31 стр. 21  - 21

		19990222Решение на Съветаот 22 февруари 1999 годинаотносно сключването на Рамково споразумение за сътрудничество между Европейската икономическа общност и Републики Коста Рика, Ел Салвадор, Гватемала, Хондурас, Никарагуа и Панама(1999/194/ЕО)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност, и по-специално членове 113 и 130ш, във връзка с член 228, параграф 2, първото изречение и параграф 3, първа алинея от него,като взе предвид предложението на Комисията [1],като взе предвид становището на Европейския парламент [2],като има предвид, че Общността, за да постигне своите цели в областта на външните икономически връзки, трябва да одобри Рамковото споразумение за сътрудничество с Републики Коста Рика, Ел Салвадор, Гватемала, Хондурас, Никарагуа и Панама,РЕШИ:Член 1Рамковото споразумение за сътрудничество между Европейската икономическа общност и Републики Коста Рика, Ел Салвадор, Гватемала, Хондурас, Никарагуа и Панама се одобрява с настоящото от името на Общността.Текстът на споразумението е приложен към настоящото решение.Член 2Председателят на Съвета предава нотификацията, предвидена в член 37 от споразумението.Член 3Комисията на Европейските общности, подпомагана от представителите на страните-членки, представлява Общността в Съвместния комитет, създаден по член 33 от споразумението.Член 4Настоящото решение влиза в сила в деня след публикуването му в Официален вестник на Европейските общности.Съставено в Люксембург на 22 февруари 1999 година.За СъветаПредседателH.-F. von Ploetz[1] ОВ C 77, 18.3.1993 г., стр. 30.[2] ОВ C 255, 20.9.1993 г., стр. 167.--------------------------------------------------